C 293/40
FI
Euroopan unionin virallinen lehti
18.8.2023
8.2 Vuonna 2018 Itä-Euroopassa yli 80 prosenttia hiv-tartunnan saaneista oli huumeiden käyttäjiä, joista suurin osa oli hyvin nuoria ja enimmäkseen naisia.
Nuoret naiset ovat miehiä suuremmassa vaarassa muun muassa prostituution takia, joka on läheisesti yhteydessä huumeiden käyttöön.
Paikallisia hiv-epidemioita on todettu myös pistoshuumeita käyttävien syrjäytyneiden väestöryhmien keskuudessa Länsi-Euroopassa.
8.3 Vankien huumeiden käyttö on muuta väestöä yleisempää ja kulutustavat, mukaan lukien pistoskäyttö, haitallisempia, minkä vuoksi vankilassa olevat huumeiden käyttäjät ovat erityisen haavoittuvassa asemassa.
8.4 Huumeiden käyttäjillä on huonot mahdollisuudet testaukseen, ja he saavat todennäköisemmin myöhäisen diagnoosin.
Jopa Italiassa hiv-testatut huumeiden käyttäjät muodostavat vain pienen prosenttiosuuden kaikista paikallisten päihde- ja riippuvuuspalvelujen käyttäjistä, ja testejä tarjotaan harvoin ilman hiviin liittyviä oireita.
8.5 Huumeiden käyttäjien mahdollisuudet saada hoitoa ovat kiistatta hyvin vähäiset, vaikkakin maiden välillä on eroja.
Kaiken kaikkiaan arvioidaan, että vain 8 prosenttia huumeiden käyttäjistä saa antiretroviraalista hoitoa ja että kaikista hoitoa saavista vain 20 prosenttia on huumeiden käyttäjiä.
Lisäksi huumeiden käyttäjät saavuttavat koko väestön hivin kantajiin verrattuna epätodennäköisemmin virologisen suppression, sillä huumeiden käyttäjien sitoutuminen hoitoon on heikompaa ja he lopettavat hoidon usein kokonaan.
Tämä lisää hiv-positiivisten huumeiden käyttäjien aids-kuoleman riskiä.
8.6 Huumeiden käyttäjien tehokkaammaksi tavoittamiseksi tarvitaan ohjelmia, jos halutaan pyrkiä varmistamaan hiv-hoidon yleinen saatavuus sekä Euroopassa että sen ulkopuolella.
9.
Miehet, joilla on seksiä miesten kanssa 9.1 Miehillä, joilla on seksiä miesten kanssa, on koko väestöön verrattuna yleisesti 27 kertaa suurempi riski saada hiv-tartunta (6).
Tietyt biologiset tekijät vaikuttavat siihen, että hiv tarttuu helpommin.
Useimmat miehet, joilla on seksiä miesten kanssa, saavat hivin suojaamattomassa anaaliyhdynnässä, jossa on muihin seksitapoihin verrattuna suurin hiv-tartuntariski.
Hivin yleisyyttä seksiä miesten kanssa harjoittavien miesten keskuudessa voivat edistää myös suuri seksikumppaneiden määrä ja yleinen huumeiden, myös pistoshuumeiden viihdekäyttö (usein yhdistettynä seksiin, ns. chemsex).
9.2 Antiretroviraalisen hoidon paremmalla saatavuudella, joka on johtanut hivin leviämisen merkittävään vähenemi­ seen, ei ole ollut samaa vaikutusta seksiä miesten kanssa harjoittavien miesten osalta.
Hivin esiintyvyys on päinvastoin viime vuosina kasvanut tämän väestönosan keskuudessa monissa länsimaissa (7), ja asteittaista kasvua on ollut myös tapauksissa, joissa hiv on tarttunut miesten välisessä seksissä.
9.3 Kondomi auttaa ehkäisemään hiv-tartuntoja ja muita sukupuoliteitse tarttuvia infektioita.
Kondomien käyttö ei välttämättä kuitenkaan ole laajalle levinnyttä erilaisista sosiaalisista olosuhteista ja terveyspalveluista johtuvien ja kulttuuriin, valistukseen ja tarjontaan liittyvien esteiden takia.
9.4 Ennaltaehkäisevien välineiden saatavuudelle on monissa maissa ja monissa yksilöllisissä tilanteissa erilaisia esteitä, jotka johtuvat leimautumisesta, homofobiasta ja syrjinnästä, mikä vaikeuttaa terveyspalvelujen ja asianmukaisen tiedon saamista.
On monia tapauksia, missä seksiä samaa sukupuolta olevien henkilöiden kanssa harjoittavat kriminalisoidaan rankaisevissa laeissa ja heidät pakotetaan siten maan alle ja piilottamaan seksuaalinen suuntautumisensa tai, vielä pahempaa, identiteettinsä.
Jopa silloin, kun lait eivät ole avoimesti syrjiviä, leimautuminen ja pelko estävät ihmisiä hakeutumasta hiv-palvelujen piiriin, jolloin he eivät saa tietoa hiv-tartuntojen ehkäisemiseen käytettävissä olevista välineistä.
9.5 Leimautuminen vaikuttaa myös testaukseen ja diagnosointiin.
Monet miehet, joilla on seksiä miesten kanssa, pelkäävät, että terveydenhoitoalan ammattilaiset tuomitsevat heidät, ja lykkäävät testaukseen menemistä, mikä johtaa usein diagnoosin viivästymiseen.
Koska he eivät ole tietoisia infektiotilanteestaan, he eivät voi käyttää antiretroviraalisia lääkkeitä, jotka sen lisäksi, että niillä on vaikutuksia asianomaisten terveyteen, vähentäisivät riskiä seksikumppaneiden tartuttamisesta.
(6)
(7)
Vaikka seksiä miesten kanssa harjoittavien miesten riski saada hiv-tartunta on muita suurempi kaikkialla maailmassa, tartuntojen määrä vaihtelee maantieteellisten alueiden välillä: seksiä miesten kanssa harjoittavien miesten osuus kaikista todetuista uusista hiv-tartunnoista on Pohjois-Amerikassa ja Länsi-Euroopassa 50 prosenttia, Latinalaisessa Amerikassa 47 prosenttia ja Itä-Euroopassa, Aasiassa, Lähi-idässä ja Pohjois-Afrikassa noin 20 prosenttia ja Afrikassa 12 prosenttia.
Länsi-Euroopassa hiv-positiivisten miesten määrä miesten kanssa seksiä harjoittavien miesten keskuudessa kasvoi lähes 20 prosenttia vuosina 2010–2014.
Italiassa miesten uusista hiv-diagnooseista suurin osa koskee miehiä, joilla on seksiä miesten kanssa.